มิตตัลขนเงิน2.3หมื่นล.
&#8220;อาร์เซลอร์&#8221; ใส่เงิน 2.3 หมื่นล้านบาท ฮุบอำนาจบริหารจีสตีลจีเจสตีล หลังถือหุ้นใหญ่ 40%
19 ส.ค. 2554

“อาร์เซลอร์” ใส่เงิน 2.3 หมื่นล้านบาท ฮุบอำนาจบริหารจีสตีลจีเจสตีล หลังถือหุ้นใหญ่ 40% 
นายริวโซ โอกิโน ประธานเจ้าหน้าที่บริหารร่วม บริษัท จีสตีล (GSTEEL) เปิดเผยว่า บริษัทได้เพิ่มทุนจดทะเบียนจำนวน 11,920 ล้านหุ้น มูลค่าที่ตราไว้หุ้นละ 1 บาท เสนอขายกับบริษัท อาร์เซลอร์ มิตตัล บริษัทผลิตเหล็กใหญ่อันดับ 1 ของโลก ราคาเสนอขายหุ้นละ 0.63 บาท รวมมูลค่าการซื้อหุ้นครั้งนี้ 7,509 ล้านบาทส่งผลให้อาร์เซลอร์เป็นผู้ถือหุ้นใหญ่อันดับ 1 สัดส่วน 40% ของหุ้นหลังเพิ่มทุน 29,798 ล้านหุ้น ขณะที่กลุ่มลีสวัสดิ์ตระกูลและนักลงทุนทั่วไปถือหุ้นรวมกัน 60% 




หลังจากที่อาร์เซลอร์เพิ่มทุนแล้ว จะใส่เงิน 1.6 หมื่นล้านบาท เพื่อใช้เป็นเงินทุนหมุนเวียนกิจการและแก้ไขหนี้สินที่เหลือ ส่งผลให้อัตราส่วนหนี้สินต่อทุนลดเหลือ 0.4 เท่าจากเดิม 1 เท่า รวมเงินที่อาร์เซลอร์ใช้เงินลงทุนครั้งนี้ไม่ต่ำกว่า 2.3 หมื่นล้านบาท 
นอกจากนี้ เงินทุนดังกล่าวจะนำไปใช้เพิ่มทุนในบริษัท จีเจสตีล (GJS) ซึ่งเป็นบริษัทลูกของจีสตีล จำนวน 1.5 หมื่นล้านหุ้น ราคาหุ้นละ 0.24 บาท รวมมูลค่า 3,600 ล้านบาท 
“ผู้บริหารจีสตีลและอาร์เซลอร์ จะต้องหารือกับสำนักงาน ก.ล.ต. ว่าต้องทำคำเสนอซื้อหุ้น 2 บริษัทหรือไม่ ภายใต้เงื่อนไขการฟื้นฟูกิจการ คาดกระบวนการทั้งหมดจะจบครึ่งปีแรกนี้” 
นายโอกิโน กล่าวว่า อาร์เซลอร์จะเป็นผู้บริหารหลัก โดยส่งทีมบริหารที่มีประสบการณ์เข้ามารวมทั้งเทคโนโลยีการผลิต เพื่อให้จีสตีลเป็นผู้ผลิตเหล็กรีดร้อนที่มีคุณภาพสูงขึ้นและขยายตลาดในเอเซียน ซึ่งเป็นตลาดใหม่ของอาร์เซลอร์ ขณะที่กลุ่มลีสวัสดิ์ตระกูลซึ่งอยู่ในธุรกิจเหล็ก40 ปี ยังเป็นผู้สนับสนุน 
“คุณสมศักดิ์ รู้สึกแฮปปี้ที่ดีลนี้จบ เพราะทำให้กลุ่มจีสตีลแข็งแรงขึ้น หนี้สินน้อยลง กำลังการผลิตทำได้เต็มที่ จากปัจจุบัน 2 โรง (จีสตีลจีเจสตีล) มีกำลังการ ผลิต 60% จะผลิตได้เต็ม 3.3 ล้านตัน/ปีในปีนี้ และยอดขาย 7.5 หมื่นล้านบาท 
นายโอกิโน กล่าวว่า จุดที่อาร์เซลอร์ สนใจจีสตีล เนื่องจากต้องการเข้ามาขยายกิจการในตลาดเอเชีย โดยเห็นว่าจีสตีลและจีเจเอสเป็นผู้ผลิตเหล็กครบวงจรขนาดใหญ่ของเอเชีย ซึ่งการมาลงทุนครั้งนี้ใช้เงินสูงเทียบกับการลงทุนใหม่ต้องใช้เงินไม่ต่ำกว่า 5 หมื่นล้านบาท 
สำหรับบริษัท อาร์เซลอร์ ผู้ประกอบการเหล็กรายใหญ่อันดับ 1 ของโลก มีกำลังการผลิต 120 ล้านตัน/ปี จดทะเบียนอยู่ในตลาดหุ้นลักเซมเบิร์ก มีนายลักษมี มิตตัล มหาเศรษฐีอันดับ 5 ของโลก เมื่อปีที่ผ่านมามีสินทรัพย์ 8.8 แสนล้านบาท เป็นผู้ถือหุ้นใหญ่
แหล่งข่าวจากผู้ประกอบการเหล็กเปิดเผยว่า มีผู้ผลิตเหล็ก 45 ราย ติดต่อขอร่วมทุน แต่นายสมศักดิ์ ลีสวัสดิ์ตระกูล ตัดสินใจเลือกอาร์เซลอร์ เนื่องจากเป็นเพื่อนที่รู้จักกันเมื่อ 20 ปีก่อน สมัยที่นายลักษมีทำธุรกิจเหล็กอยู่ที่อินโดนีเซีย ขณะนั้นมีกำลังการผลิตเพียง 5 แสนตัน/ปี 
หุ้นจีสตีลและจีเจสตีล ถูกขึ้น SP หลังจากส่งงบปี 2553 ไม่ทันตามกำหนด